ราคาทองคำปิดวันศุกร์ปรับขึ้นขณะตลาดวิตกเจรจาหนี้กรีซ
สัญญาทองคำตลาดนิวยอร์กปิดปรับตัวขึ้นเมื่อคืนวันศุกร์ (26 มิ.ย.) ท่ามกลางความวิตกเกี่ยวกับการเจราประเด็นหนี้สินของกรีซในช่วงสุดสัปดาห์นี้ ขณะที่ใกล้ถึงกำหนดเส้นตายที่กรีซจะต้องชำระคืนเงินกู้ในวันที่ 30 มิ.ย.นี้
28 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ปิดวันศุกร์ที่ผ่านมาเพิ่มขึ้น 1.4 ดอลลาร์ หรือ 0.12% ที่ 1,173.20 ดอลลาร์/ออนซ์, สัญญาโลหะเงินส่งมอบเดือนก.ค.ปิดลดลง 7.3 เซนต์ ที่ 15.735 ดอลลาร์, สัญญาพลาตินัมส่งมอบเดือนก.ค.ปิดอ่อนแรงลง 3.7 ดอลลาร์ ที่ 1,080.70 ดอลลาร์/ออนซ์ และสัญญาพัลลาเดียมส่งมอบเดือนก.ย.ปิดติดลบ 75 เซนต์ ที่ 678.60 ดอลลาร์/ออนซ์
เทรดเดอร์ต่างจับตาดูสถานการณ์หนี้กรีซอย่างใกล้ชิด ขณะที่การประชุมของรัฐมนตรีคลังยูโรโซน หรือยูโรกรุ๊ป เพื่อคลี่คลายวิกฤตหนี้กรีซจะเริ่มขึ้นอีกครั้งในวันนี้ ที่กรุงบรัสเซลส์ ประเทศเบลเยียม หลังการหารือเมื่อวันพฤหัสบดีที่ผ่านมาสิ้นสุดลงโดยไม่มีการบรรลุข้อตกลงใดๆ
ขณะที่ใกล้ถึงกำหนดเส้นตายที่กรีซจะต้องชำระคืนเงินงวดแก่กองทุนการเงินระเหว่งประเทศ (IMF) ภายในสิ้นเดือนนี้ เทรดเดอร์บางส่วนให้ความสนใจทองคำในฐานะสินทรัพย์ที่มีความปลอดภัย หากการหารือล้มเหลวอีกครั้ง ซึ่งปัจจัยดังกล่าวได้ช่วยหนุนให้สัญญาทองปิดในแดนบวก